André le Roux, die voorsitter van Basa, het in ’n mediaverklaring gesê Constant het die organisasie oor die afgelope dekade uitstekend gelei en sy sal onthou word vir haar groot bydrae om die kreatiewe en sakesektore bymekaar te bring.
Basa word internasionaal erken vir sy ontwikkelingsprogramme en vennootskappe tussen sakeondernemings en die kunste. Dit het in 1997 tot stand gekom as ’n gesamentlike inisiatief tussen die departement kuns en kultuur en die sakesektor as vennote. Dit het tans 120 lede.
Constant het in die verklaring gesê sy het in die dekade by Basa gesien watter verskil die sakesektor se betrokkenheid by die kunste gemaak het. Sy glo dat al die rolspelers saamgewerk het om ’n sterk en gesonde organisasie op te bou in Suid-Afrika en ook in die res van Afrika.